# Φιλοσοφία –Σκοπιμότητα προγράμματος

Το πρόγραμμα δεξιοτήτων ‘’Η γη δεν είναι επίπεδη’’ είναι μία σειρά δραστηριοτήτων με στόχο τη γνωριμία των μαθητών/τριών με τους νόμους που διέπουν το Σύμπαν μακροσκοπικά. Υπλοποιείται μέσα από μία διαδικασία συζητήσεων, πειραμάτων και προσομοιώσεων. Έμφαση θα δοθεί στο πως αντιλαμβανόμαστε με τις αισθήσεις μας την αέναη κίνηση των ουράνιων σωμάτων καθώς και όλων των αντικειμένων με τα οποία ερχόμαστε σε επαφή πάνω στη γη.

Πρόκειται για ένα ‘ταξίδι’ στον πραγματικό κόσμο που μας φιλοξενεί, ώστε οι μαθητές/τριες να ξεπεράσουν τυχόν λανθασμένες αντιλήψεις που απέκτησαν βιωματικά. Αυτό θα τους επιτρέψει να διακρίνουν ότι τελικά η πραγματικότητα μοιάζει με κάτι το εντελώς ‘εξωπραγματικό’’ και μαγικό, έξω από όλα όσα μπορούν να φανταστούν. Άλλωστε αυτός είναι και ο ορισμός της μαγείας, και τα παιδιά, όπως και οι μεγάλοι βέβαια, αρέσκονται στην ‘’Μαγεία’’. Δίνεται στα παιδιά η δυνατότητα, λοιπόν, να άρουν τις όποιες παρανοήσεις έχουν υιοθετήσει, βασιζόμενοι/ες στις άμεσες παρατηρήσεις και εμπειρίες που βιώνουν πάνω στον πλανήτη που μας φιλοξενεί και να μετασχηματίσουν τις λανθασμένες κοινά αποδεκτές επιστημονικές πεποιθήσεις της όποιας κοσμοθεωρίας τους. Να κατανοήσουν ότι τα πάντα γύρω μας βρίσκονται σε μία αέναη κίνηση, όπως και εμείς, (αφού τα ουράνια σώματα μας παίρνουν στο ταξίδι που κάνουν ακόμη και όταν κοιμόμαστε ) και αυτό είναι το μυστικό της ισορροπίας που διέπει το σύμπαν.

Οι δραστηριότητες είναι με τέτοιο τρόπο δομημένες ώστε οι μαθητές/τριες να κατανοήσουν τον κόσμο που μας περιβάλλει διαισθητικά, μαθαίνοντας αβίαστα τις επιστημονικές έννοιες και τις μαθηματικές σχέσεις χωρίς να χρειάζεται να εντρυφήσουν στις έννοιες αυτές με επιστημονικό τρόπο.

Η διδακτική προσέγγιση που θα χρησιμοποιηθεί σε αυτή τη δραστηριότητα είναι η συζήτηση και ο πειραματισμός με φυσικά υλικά και με προσομοιώσεις για την εκμάθηση των "Δεξιοτήτων μάθησης 21ου αιώνα (4cs) (Κριτική σκέψη, Επικοινωνία, Συνεργασία, Δημιουργικότητα)". Οι μαθητές/τριες θα απαντήσουν σε μία σειρά ανοικτών ερωτημάτων οι οποίες και μπορούν να απαντηθούν εμπειρικά και στη συνέχεια θα γίνει αξιολόγηση των απαντήσεων αλλά και των νέων ερωτημάτων που ίσως προκύψουν. Οι ερωτήσεις των μαθητών/τριών αναμένεται να προκύψουν είτε από την επιστημονική περιέργεια είτε μέσα από προβλέψεις/υποθέσεις για ένα μοντέλο. Παράλληλα μπορεί να γίνει επέκταση ή βελτίωση ενός μοντέλου ή μιας θεωρίας προκειμένου να δοθούν καλύτερες λύσεις σε ένα πρόβλημα. Η μαθησιακή μεθοδολογία στηρίζεται στην Ερευνητική/ανακαλυπτική μάθηση και είναι οργανωμένη στα παρακάτω στάδια: Ερώτηση – προβληματισμός, Διατύπωση υποθέσεων, Ανάλυση, Συμπεράσματα, Ανατροφοδότηση και Υπεύθυνη έρευνα και καινοτομία. Ο/Η εκπαιδευτικός θα πρέπει να δώσει ιδιαίτερη βαρύτητα στη στρατηγική της διατύπωσης ανοικτών ερωτήσεων και της ικανότητας ενεργητικής ακρόασης.